Bentse Brug
Store norske leksikon,Teknologi og industri,Teknologi- og industrihistorie,Norsk teknologi- og industrihistorie,Trelast- og treforedlingsindustri – historie
Bentse Brug var først en kornmølle, deretter papirmølle, plassert på begge sider av Akerselva i overkant av Bentsebrua i Oslo. Kornmølla ble startet og drevet av forretningsmannen Ole Bentsen (1654–1734). Ole Bentsen fikk senere, etter en forretningsreise til Nederland, ideen om produksjon av papir ved anlegget. Papirmølla ble påbegynt i 1686, men startet ikke produksjonen før i 1696. Dette ble muliggjort gjennom et forretningssamarbeid med Gerhard Treschow (1659–1719) tre år tidligere. Samarbeidet førte til Norges første papirfabrikk. Fabrikken var en foregangsbedrift innen norsk papirindustri, og produserte papir frem til bedriften ble nedlagt i 1889.
Historie Den tidligere kornmølla ved Akerselva startet produksjonen av papir i 1696. Samarbeidet mellom de to forretningspartene Ole Bentsen og Gerhard Treschow gikk derimot dårlig. Samme år som produksjonen startet, ble de to innviklet i en rettsstrid som Treschow vant. Dette medførte at Bentsen ble satt til side, noe han fikk oppreisning for i 1716. Under Treschow gikk fabrikken under navnet Øvre Papirmølle. Etter flere år med dårlig lønnsomhet solgte Treschow anlegget i 1717.Etter salget i 1717 slet fabrikken med lønnsomheten i flere år. Det Kristiania-baserte firmaet Collet & Leuch opprettet en konkurrerende virksomhet i 1739, som ble kalt Nedre Papirmølle. De to fabrikkene hadde felles lederskap i perioden 1748 til 1798. Mellom 1807 og 1822 ble Bentse Brug styrt av Ludvig Maribo. Under Maribos eierskap ble det satt opp et tilskudd til det opprinnelige anlegget, som Øvre Papirmølle tilhørte, på motsatt side av elva. Denne delen av anlegget ble kalt Bentse Papirmølle. I denne perioden gjennomgikk fabrikken store omveltninger. Fabrikken fikk i 1838 landets første papirmaskin, bestilt i England av Jacob Juel og Svend Moestue. I 1858 ble ytterligere én maskin anskaffet, og i 1870 en tredje maskin, tilhørende Vøien Papirfabrik, som hørte under Bentse Brug. Den siste ble bygd på Akers mek. Verksted (nå Aker AS), og var den første papirmaskinen bygd i Norge.Interessentselskapet som eide Bentse Brug gikk konkurs i 1889. To år senere ble bruket kjøpt opp, og gikk under navnet Akerselvens Papirfabrikker. Disse eierne hadde flere interesser rundt om på Østlandet, blant annet på Embretsfoss i Modum. Senere fikk fabrikken navnet Akerselven & Embretsfoss Papirfabrikker. Lokalene var mellom 1907 og 1917 leid av Eriks Ruuds Mekaniske Verksted, mens Myrens Verksted kjøpte opp lokalene i 1912. Bygningen ble heretter brukt som lokaler for verkstedet. Rundt 1950-tallet ble bygningen kjøpt opp av selskapet Denofa og Lilleborg Fabrikker (Denofa-Lilleborg). Bygningsmassen ble revet i 1976. Les mer i Store norske leksikon Ole Bentsen papir norsk industrihistorie